ועדת העבודה, הרווחה והבריאות, כנסת 18, פרוטוקול מספר 326, 2010-07-14 08:45

חיים כץ: בוקר טוב, יום שני, ג' באב התש"ע, 14 ביולי 2010 ואני מתכבד לפתוח את ישיבת ועדת העבודה, הרווחה והבריאות.

חיים כץ: אני מברך את חברנו זאב אלקין שאתמול בשעה טובה נולד לו בן.

חיים כץ: ועדת העבודה, הרווחה והבריאות על כל חבריה, הן מהאופוזיציה והן מהקואליציה, מברכים אותך ושתראה עוד הרבה בנים ובנות.

זאב אלקין: תודה רבה.

זאב אלקין: יש גם סיכוי שהוועדה תיתן לי היום מתנה לכבוד הלידה.

חיים כץ: אני אדאג לתת לך מתנה, שי ליולדת.

חיים כץ: זה לא יהיה מהוועדה, אבל אני אתן לך שי ליולדת וזה נרשם בפרוטוקול.

חיים כץ: התחייבתי.

זאב אלקין: אני אומר לך מה ידוע לי ומה הסיכום אליו הגעתי עם אגף התקציבים.

זאב אלקין: אנחנו נשאיר את נוסח החוק כפי שהוא עבר בקריאה ראשונה, אבל עם תוספת אחת.

זאב אלקין: היות שנוסח החוק מסמיך אחר כך את שר האוצר להביא לאישור הוועדה תקנות, אנחנו נגביל את זה בזמן.

זאב אלקין: נשאר לדיון בוועדה רק לוחות הזמנים כי עדיין יש ויכוח קטן ביני לבין משרד האוצר האם זה יהיה שלושה חודשים כמו שאני ביקשתי או שישה חודשים כמו שהם ביקשו.

זאב אלקין: אם נתפשר באמצע, זה יהיה טוב.

חיים כץ: אתה רוצה שאנחנו נחליט על האמצע.

זאב אלקין: ארבעה-חמישה חודשים.

זאב אלקין: משהו כזה.

חיים כץ: מה אומר האוצר?

דב בארי: לפני הדיון היום, במהלך הימים האחרונים ובחודשים האחרונים, אנחנו היינו בקשר עם חבר הכנסת אלקין.

זאב אלקין: לא חודשים.

זאב אלקין: ימים.

דב בארי: המפגשים הראשונים היו לפני כמה חודשים.

חיים כץ: הוא אחד הנחמדים באוצר.

חיים כץ: אין הרבה נחמדים שם, אבל הוא אחד הנחמדים.

דב בארי: כולם נחמדים.

חיים כץ: אנחנו מדברים עכשיו על פרקי הזמן.

דב בארי: נכון.

דב בארי: בעקבות בקשתו של חבר הכנסת אלקין להגביל בזמן את התקנות, כפי שהוא הסביר, אנחנו ביקשנו חצי שנה כדי להתארגן וליישם את התקנות האלו.

דב בארי: חבר הכנסת אלקין ביקש שלושה חודשים.

דב בארי: אנחנו עדיין מבקשים את הגמישות ולאפשר לממשלה לעבוד ולעשות את התקנות ואנחנו נשתדל לעשות אותן כמה שיותר מהר.

חיים כץ: אל תהיה פוליטיקאי.

דב בארי: לפי נוסח ההצעה, התקנות צריכות להיכתב על ידי השר לענייני גמלאים ולקבל את האישור של שר האוצר והשר שבאחריותו.

חיים כץ: זה מה שאמרו הבוקר ברדיו, שהצעת החוק הזאת עברה.

חיים כץ: אמרו ברדיו שמשרד הגמלאים העביר הצעת חוק.

קריאה: לא, זה לגבי חוק אחר, חוק הידוע.

חיים כץ: אני לא יודע מה זה חוק הידוע, אבל בסדר.

דב בארי: אנחנו היינו מבקשים לקבוע שישה חודשים.

דב בארי: היועץ המשפטי שלנו עשה איזשהו תיקון לנוסח כדי להכניס את זה.

חיים כץ: אתה הקשבת למה שאמר חבר הכנסת אלקין?

חיים כץ: הוא אמר בין ארבעה לחמישה חודשים.

דב בארי: חמישה חודשים.

חיים כץ: בשעה טובה.

חיים כץ: מי עשה תיקונים?

דב בארי: היועץ המשפטי שלנו.

חיים כץ: אתה לא חושב שהתיקונים צריכים לעבור ליועץ המשפטי של הוועדה?

דב בארי: הוא לא עשה תיקון אלא אנחנו רוצים להגביל את זה בזמן ולכן הוא הוסיף איזשהו ניסוח.

חיים כץ: אנחנו נקריא ונראה מה אנחנו מקבלים.

זאב אלקין: אדוני היושב ראש, אני רוצה לחדד כאן נקודה.

זאב אלקין: את הנקודה של הזמן חשוב לחדד ולומר מהיכן היא נספרת ואני תכף אסביר למה.

זאב אלקין: ארבעה חודשים, חמישה חודשים, אולי ארבעה וחצי חודשים.

זאב אלקין: אני ניסיתי לשכנע את אנשי משרד האוצר.

חיים כץ: קיבלת חמישה חודשים.

חיים כץ: לשם מה אתה חוזר לזה?

זאב אלקין: אני מסביר לך.

זאב אלקין: היות שלקראת ה-1 בינואר משרד האוצר יהיה עסוק בכל כוחו בהצבעות על חוק ההסדרים וחוק התקציב, חשוב מאוד שהעניין הזה יסתיים קודם.

זאב אלקין: לכן השאלה מהיכן התקופה נספרת.

חיים כץ: מהיום.

זאב אלקין: מהפרסום או מהאישור במליאה?

זאב אלקין: עדיין זה לא מהיום.

קריאה: מיום הפרסום.

זאב אלקין: אם זה נספר מיום הפרסום, צריכים להיות ארבעה חודשים.

חיים כץ: הם הסכימו לחמישה חודשים.

זאב אלקין: זה יכול לעבור את ה-1 בינואר.

חיים כץ: תן להם.

חיים כץ: יהיו לנו מספיק כלים.

חיים כץ: אתה לא מבין כמה כלים יהיו לנו כדי לזרז אותם לכתוב את התקנות.

זאב אלקין: הפרסום הוא שבועיים מהמליאה.

חיים כץ: חבר הכנסת אלקין, אתה רוצה חמישה חודשים אך לא יאוחר מה-31 בדצמבר?

חיים כץ: עד דצמבר זה חמישה חודשים.

זאב אלקין: לא יאוחר.

זאב אלקין: הניסוח הזה מקובל.

מרית לביא: מינהל הגמלאות בביטוח הלאומי.

מרית לביא: אני רוצה להביא לתשומת הלב שמבחינתנו זה דורש היערכות של כוח אדם כי זאת העלאה של מספר הנבדקים בשנה במשהו כמו 20 אחוזים.

חיים כץ: בביטוח לאומי יש אנשים טובים עם יכולות עבודה גדולות.

חיים כץ: אני בטוח שעוד קצת מעמסה עליכם לא תעשה רע לאף אחד.

מרית לביא: בכל זאת אני רוצה לומר שאם משך זמן הטיפול היום בהבטחת הכנסה הוא 25 ימים, אם לא נגדיל את כוח האדם, משך הזמן יגיע ל-30-35 ימים, דבר שלפי דעתי הוא לרעת האוכלוסייה שזכאית.

חיים כץ: אני בטוח שמשרד האוצר יגדיל לכם את התקנים ויעלה את ההקצבות לשעות נוספות.

מרית לביא: לא צריך שעות נוספות.

חיים כץ: יעלה תקנים, יעלה שכר, ייתן קצת פרמיות.

חיים כץ: הם לארג'ים.

מרית לביא: זאת לא הנקודה.

מרית לביא: הנקודה היא דווקא האזרחים.

מרית לביא: לפי דעתי הנקודה היא לא לפגוע באזרחים שבאמת זכאים להבטחת הכנסה.

חיים כץ: אני עושה הפסקה של עשר דקות, ולאחר 10 דקות תתחדש הישיבה.

חיים כץ: בזמן הזה תנסחו את הצעת החוק ונקיים את הדיון.

חיים כץ: אני מחדש את הישיבה.

חיים כץ: אני מקווה שהגעתם לנוסח המוסכם ולרגע המיוחל.

חיים כץ: אנחנו מקריאים את הצעת החוק.

אייל לב ארי: הצעת חוק האזרחים הוותיקים (תיקון מס' 9 ) (זכאות של אזרחים ותיקים להטבות), התש"ע-2010 1.

אייל לב ארי: תיקון סעיף 13א בחוק האזרחים הוותיקים, התש"ן-1989 בסעיף 13א, אחרי סעיף קטן (א) יבוא: "(א1) הטבות כאמור בסעיף קטן (א), כולן או חלקן, כפי שקבע השר, יינתנו גם לאזרח ותיק שמקבל קצבה לפי סעיף 251 לחוק הביטוח הלאומי ועמד באמות מידה שקבע השר לעניין זכאות לקבלת ההטבות האמורות.

אייל לב ארי: תקנות לפי סעיף קטן זה ייקבעו באישור שר האוצר וסוג ההטבות שיינתנו, גם באישור השר שההטבה היא בתחום האחריות של משרדו והכל באישור ועדת העבודה, הרווחה והבריאות של הכנסת.

חיים כץ: גם אם הוא לא מבין שום דבר בעניין.

אייל לב ארי: לגבי הסעיף הזה, כפי שהבהרנו לאוצר, יכולים להיות שינויי נוסח של החוק מבחינת האם יש כפילות לעניין המשמעות של קבע ותקנות.

אייל לב ארי: כמובן שגם ההטבות וגם התקנות יעברו את אישור ועדת העבודה, הרווחה והבריאות של הכנסת.

אייל לב ארי: לגבי סעיף תחילה.

אייל לב ארי: אם אנחנו עושים את התחילה, היא מיום הפרסום כמובן.

חיים כץ: אנחנו עושים.

חיים כץ: ברגע שאתה אומר האם אנחנו עושים, אחר כך זה ניתן לפרשנות.

אייל לב ארי: אני צריך לקבל את אישורכם לכך.

חיים כץ: כן.

חיים כץ: אנחנו עושים את זה מיום פרסום התקנות ומסיימים לא יאוחר מה-31 בדצמבר 2010.

אייל לב ארי: תקנות ראשונות בעצם יוגשו תוך חמישה חודשים מיום פרסום החוק או עד 31 דצמבר 2010.

זאב אלקין: יוגשו או יאושרו?

חיים כץ: יאושרו.

חיים כץ: כאשר זה יוגשו, הן יאושרו.

אייל לב ארי: יוגשו.

אייל לב ארי: יוגשו תוך חמישה חודשים מיום פרסום החוק אך לא יאוחר מה-31 בדצמבר, לפי המוקדם.

חיים כץ: בסדר.

חיים כץ: למישהו יש משהו לומר?

אוהד רייפן: הבהרה לפרוטוקול.

אוהד רייפן: הכוונה היא ששתי התקנות שמותקנות כאן, יהיו באישור שר האוצר.

אוהד רייפן: אני יודע שזה ברור מהנוסח שהוקרא, אבל בכל זאת.

חיים כץ: למה אתה נלחם כל כך?

חיים כץ: בגלל שמי שמאשר את זה, אלו הם הפקידים מאחר ששר האוצר לא כל כך מבין בעניין ואתם אלה שרוצים לאשר את זה?

חיים כץ: תגיד שפקידי האוצר יאשרו.

חיים כץ: בסדר, אתה לא צריך להגיב.

חיים כץ: שתיקה כהסכמה.

אוהד רייפן: לא.

אוהד רייפן: ממש לא.

חיים כץ: אנחנו נעבור להצבעה על הנוסח שהוקרא.

חיים כץ: ה צ ב ע ה אושר פה אחד הצעת החוק אושרה בוועדה להכנה לקריאה שנייה ושלישית שתעלה במליאה בתקווה שתזכה לאישורה, כך שציבור הנזקקים יצא נשכר.

חיים כץ: אני מודה לכם.